LV Eiropas Savienības Oficiālais Vēstnesis C 243/11

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 243/05)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1) . Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“CHAMOMILLA BOHEMICA”

EK Nr. CZ/PDO/005/0411/28.10.2004

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Úřad průmyslového vlastnictví Adrese: Antonína Čermáka 2a CZ-160 68 Praha 6 Tālr.: (420) 220 383 111 Fakss: (420) 224 324 718 E-pasts: posta@upv.cz

2. Grupa:

Nosaukums: LEROS, s.r.o., zastupující skupinu producentů Adrese: U Národní galerie 470 CZ-150 00 Praha 5-Zbraslav Tālr.: (420) 257 898 111 Fakss: (420) 257 921 328 E-pasts: leros@leros.cz Sastāvs: ražotāji/pārstrādātāji ( X ) citi ( )

3. Produkta veids:

1.8. grupa. Citi Līguma I pielikumā minētie produkti.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Chamomilla Bohemica”

“Chamomilla Bohemica” ir tradicionāls Bohēmijā sastopamo kumelīšu ziedu nosaukums.

4.2. Apraksts: Žāvēti parastās kumelītes ziedi (flos Chamomilla vulgaris) — Matricariae flos, Matricaria recutita (L.) Rauschert, Chamomilla recutita (L.) Rauschert.

Bohēmijas kumelītes “Chamomilla Bohemica” satur līdz 1 % ēteriskās eļļas, un galvenā aktīvā viela ir hamazulēns, kura saturs drogā ir no 0,06 līdz 0,07 %. “Chamomilla Bohemica” kumelītēm tām piemītošo īpašību dēļ ir augstāka kvalitāte salīdzinājumā ar citos ģeogrāfiskajos apgabalos audzētām kumelītēm, un tā atbilst kritērijiem, kuri parasto kumelīšu ziediem noteikti 1997. un 2002. gadā izdotajās Čehijas farmakopejās. Saskaņā ar 2004. gadā izdoto 2002. gada farmakopejas pielikumu “vienā kilogramā sausās drogas ir vismaz 4 ml zilās ēteriskās eļļas un kopumā vismaz 0,25 % apigenīna-7glikozīda sausā drogā. Ēteriskās eļļas galvenās sastāvdaļas ir seskviterpēni (aptuveni 50 % no ēteriskās eļļas sastāva, (-)-a-bisabolons, A bisabolola oksīds, B bisabolola oksīds, (-)-A bisabolonoksīds). Ēteriskā eļļa satur arī hamazulēnu (minimālais saturs: 0,035 %). Bez ēteriskās eļļas droga satur kumarīnus (umbeliferons, herniarīns), flavonoīdus (apigenīna -7glikozīds un tā atvasinājumi, luteolīns, kvercetīns, izoramnetīns), to minimālais saturs ir 0,01 %, kā arī azulēnus (minimālais saturs: 0,02 %). Flavonoīdiem, kuru saturs drogā ir 0,015 %, piemīt spazmolītiska iedarbība. Spiroēteriem (0,03 %) piemīt antibakteriāla un pretsēnīšu iedarbība”. Veicot plānslāņa hromatogrāfiju, “Chamomilla Bohemica” nedrīkst uzrādīt brūno ēterisko eļļu, un hamazulēna saturam jābūt vidēji 0,06–0,07 %. Kumelītes tirgo iepakotas tējas maisiņos, sabērtas 50 g paciņās un 14 kg iepakojumā vairumtirdzniecībai.

4.3. Ģeogrāfiskais apgabals: Bohēmija, t.i., Prāgas, Centrālbohēmijas, Dienvidbohēmijas, Plzeņas, Karlovi Varu, Ústí pie Labas, Liberecas, Hradec Králové un Pardubices rajoni, kā arī Visočinas apgabala Havlīčkūvbrodas, Jihlavas un Pelhržimovas rajoni saskaņā ar likumu Nr. 347/1997 par pašvaldību organizāciju, ar kuru grozīja Čehijas Valsts padomes likumu Nr. 1/1993, t.i., Čehijas Republikas konstitūciju, ar tā jaunākajiem grozījumiem.

Vietām, kurās audzē “Chamomilla Bohemica” Bohēmijas teritorijā, raksturīgi šādi klimatiskie un augsnes apstākļi: mālaina un smilšaina augsne (atbilstīgi klasifikācijai — velēnu karbonātaugsnes, brūnaugsnes, podzolaugsnes) ar pH līmeni no 7,3 līdz 8,1; klimatiskie apstākļi — gada nokrišņu daudzums 500–700 mm/m2, augstums virs jūras līmeņa 230–480 m.

4.4. Izcelsmes apliecinājums: Ražotājiem ir piegādātāju reģistrs; piegādātāju pārbaudes tiek veiktas katrā kumelīšu ziedu iegūšanas procesa posmā; minētie posmu ir stādīšana, augšana, ievākšana, žāvēšana, uzglabāšana un apstrāde. Tiek uzturēts arī galaprodukta pircēju reģistrs.

Produkta specifikācijas prasību ievērošanu uzrauga Valsts lauksaimniecības un pārtikas inspekcijas vietējā kompetentā iestāde.

4.5. Ražošanas metode: Kumelītei piemīt lielas adaptācijas spējas, taču tās sastāvā esošās vielas ir ļoti atkarīgas no vides apstākļiem, tāpēc jāievēro turpmāk minētie nosacījumi.

Augsnes sagatavošana: kumelīte nav prasīga kultūra, tās audzēšanai nepieciešama aršana, ecēšana un ravēšana.

Sēšana: jāizmanto precīzas izsējas sējmašīnas, pēc izsējas augsne jānolīdzina, sēklu daudzums — 20 g uz 100 kvadrātmetriem.

Augšana: šajā posmā jāveic mēslošana ar rūpnieciski ražotiem kompleksiem mēslošanas līdzekļiem (piemēram, NPK vai “Cererit”).

Vākšana un turpmākie posmi: kumelīšu ziedus plūc ar rokām vai ar automātiskām ierīcēm “Neset” un “Unag” ziedēšanas sākumā; ieteicams ziedus žāvēt ne vairāk kā 40 °C temperatūrā, tad tos liek uz konveijera lentes, uz kuras tos šķiro.

Lai nodrošinātu 4.2. punktā minēto vielu īpašību saglabāšanos, nepieciešams visas darbības veikt noteiktajā apgabalā.

Uzglabāšana un iepakošana: pirms kumelītes tiek iepakotas attiecīgā izmēra papīra maisiņos vai maisos, kurus marķē ar etiķeti, tās tiek uzglabātas sausās, tumšās un labi ventilējamās vietās. Šīs darbības, tostarp iepakošana galaprodukta iepakojumā, nav obligāti jāveic noteiktajā apgabalā, taču tās jāveic saskaņā ar spēkā esošajiem noteikumiem.

4.6. Saikne: Bohēmijas rajonos jau sen tika audzētas izcilas kvalitātes kumelītes, taču no 20. gadsimta 50. gadiem, kad pieauga ārvalstu pieprasījums pēc kumelītēm, kļuva nepieciešams nošķirt šīs kumelītes no citviet audzētām kumelītēm, tāpēc arvien biežāk sāka izmantot nosaukumu “Chamomilla Bohemica”. Kopš tiem laikiem šis nosaukums apzīmē kumelītes, kurām piemīt noteiktas īpašības (skatīt 4.2. punktu), ko rada attiecīgā apgabala dabas apstākļi. Šo kumelīšu īpašo kvalitāti veicina vairāki ģeogrāfiskā apgabala faktori, proti, klimatiskie apstākļi, augsne un ievākšanas veids (nokrišņu vidējais daudzums gadā no 500 līdz 700 mm/m2; augsnes pH līmenis no 7,3 līdz 8,1; augsnes tips: smilšmāls). Ražas apjoms ir ļoti atkarīgs no augsnes tipa un nokrišņu daudzuma. Ēteriskās eļļas un hamazulēna daudzumu kumelītēs lielā mērā ietekmē augstums virs jūras līmeņa un saules dienu skaits. Bohēmijas kumelītes “Chamomilla Bohemica” kā kvalitatīvs produkts tika reklamētas dažādās izstādēs un gadatirgos, tādos kā “SALIMA” un “Země živitelka”, kur šis produkts ieguva Augstas kvalitātes produkta nosaukumu.“Neset” un “Unag” markas ierīču ražotāji ir ieviesuši īpašas ierīces ziedkurvīšu novākšanai, nebojājot auga pārējās daļas.

Cilmes vietas nosaukums “Chamomilla Bohemica” kopš 1975. gada 21. janvāra ir reģistrēts Čehijas Republikas Aizsargāto cilmes vietas nosaukumu reģistrā ar Nr. 84 un ir aizsargāts saskaņā ar divpusējo nolīgumu, kas noslēgts ar Portugāli.

4.7. Pārbaudes struktūra:

Nosaukums: Státní zemědělská a potravinářská inspekce — inspektorát v Praze Adrese: Za opravnou 4 CZ-150 00 Praha 5 Tālr.: (420) 257 199 511 Fakss: (420) 257 199 529 E-pasts: praha@szpi.gov.cz

un valsts inspekcijas vietējās iestādes, kas atrodas audzēšanas un apstrādes apgabalos.

4.8. Marķējums: Iepakojuma priekšpusē ar lieliem burtiem jābūt skaidri norādītam nosaukumam “Chamomilla Bohemica”.

(1) OV L 93, 31.3.2006., 12. lpp.